Hand aan hand kan ons deur resessie kom | Netwerk24
Deur Donald Katts 12 September 2018 00:00
Die nuus dat ons ekonomie in ’n tegniese resessie is, is nie net skokkend nie, maar laat ons al meer besef dat die armstes van die armes die swaarste getref gaan word.
Ons geld raak al minder werd en lewenskoste al duurder. In ’n onlangse tydskrifartikel oor die gee van tiendes lees ek dat gelowiges se bydraes aan die kerke ook afneem.
Dit is moeilike tye, en dit blyk dat nog swaarder tye voorlê.
Geweld, roof en moord, aanranding en skoolmeisies wat nou prooi is vir ontvoering en verkragting, verduister verder ons reeds donker vooruitsigte.
Dus word dit al nodiger dat ons saamstaan, maar veral moet opstaan vir mekaar.
Om na mekaar om te sien of om ’n naaste vir mekaar te wees, is ’n manier om lig te werp op ons sosiale verhoudinge en gemeenskaplike verbintenisse.
Die titel van The Hollies se “He Ain’t Heavy, He’s My Brother” (1969) kom van ’n storie wat James Wells in sy The Parables of Jesus (1884) vertel van ’n jong meisie wat haar groterige bababoetie gedra het. Toe iemand haar vra of sy nie moeg is, antwoord sy: “Nee, hy is nie swaar nie, hy’s my broer”.
Met ander woorde, ons moet mekaar help, ons moet teenwoordig wees by ander se pyn en ellende.
Dit is ook ’n Bybelse opdrag aan Christene om mekaar en mekaar se laste (soos bekommernisse, angste, siekte en langdurige lyding, gesukkel en of probleme van enige aard) te dra (Galasiërs 6:2).
Met ander woorde, ons moet mekaar help, ons moet teenwoordig wees by ander se pyn en ellende, ons moet mekaar ondersteun en ’n bron van hoop vir mekaar wees.
Só dra ons nie net mekaar nie, maar volgens Paulus vervul ons ook die wet van Christus. Christene is tog familie en Christene word broers en susters met die belydenis dat Jesus ons Verlosser is.
Geen Christen is ’n alleenkind nie, meen die Christelike skrywer Eugene Peterson. Dít is genoeg rede om mekaar se laste te help dra en mekaar te dra.
As Christene behoort ons nie net ander Christene te dra nie, maar ons moet alle mense, almal wat laste het, help om hul laste te dra. Met so baie Christene in ons land, is daar hoop as ons mekaar begin dra.
Ons kan die ekonomiese druk, asook alles wat daarmee gepaardgaan, verlig as ons bereid is om mekaar se laste te begin dra.
Almal van ons het in een of ander stadium iemand nodig – om na ons te luister, om raad te gee, ’n skouer om op te leun, of bloot net teenwoordig te wees. Baie het soms meer as dit nodig van ons.
Kom ons gee vlerke aan ons Christenskap en begin om ander se laste te help dra. Só vestig ons hoop, toon ons naasteliefde, dra ons by tot mense se menswaardigheid, en oorleef ons saam die ekonomiese resessie.
Meer oor: Donald Katts | Sielsgoed | Resessie | Hulp | Geloof
Jong mense is ons toekoms – raak betrokke
Om wat ons het opnuut te begin waardeer
‘Welkom’ is veel meer as bloot ’n woord